b"\n_START_ARTICLE_\nL'Ajuntament de la bandera\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nL'any 1909, la salut d'Utrillo va comen\xc3\xa7ar a deteriorar-se i aix\xc3\xb2 li impedia pintar a l'exterior, ja que o b\xc3\xa9 estava ingressat en un sanatori o b\xc3\xa9 era al taller o a una habitaci\xc3\xb3 d'hotel supervisat per algun parent. \xc3\x89s llavors quan la seua mare, la tamb\xc3\xa9 pintora Suzanne Valadon i el seu padrastre, Andr\xc3\xa9 Utter, li portaven targetes postals perqu\xc3\xa8 pogu\xc3\xa9s diversificar els seus temes i seguir treballant (aix\xc3\xad que \xc3\xa9s probable que l'artista no vei\xc3\xa9 mai el poble representat en aquest quadre: Maixe, al departament de Meurthe i Mosel\xc2\xb7la).\n_START_SECTION_\nDescripci\xc3\xb3\n_START_PARAGRAPH_\nAquesta obra \xc3\xa9s m\xc3\xa9s acolorida, m\xc3\xa9s animada que altres pintades per Utrillo entre 1910 i 1920, i presenta una s\xc3\xadntesi de les diferents maneres de l'artista: l'\xc3\xa8poca blanca, a la paret que travessa en diagonal la part de l'esquerra de la composici\xc3\xb3; la nitidesa de l'estil lineal, especialment en les formes arquitect\xc3\xb2niques, per\xc3\xb2 ac\xc3\xad assuaujada, sense els tra\xc3\xa7os negres que subratllen els contorns; i, finalment, l'estil colorista, que s'afirma t\xc3\xadmidament, dins d'uns tons que encara s\xc3\xb3n en conjunt m\xc3\xa9s aviat esmorte\xc3\xafts: les parets blanques de les cases contrasten amb els seus sostres vermells, les vores del cam\xc3\xad s\xc3\xb3n de color verd (igualant la porta del jard\xc3\xad), el campanar gris i marr\xc3\xb3 de l'esgl\xc3\xa9sia destaca a l'esquerra, per sobre d'un grup d'homes i dones conversant, etc. Cal notar d'altra banda la pres\xc3\xa8ncia de personatges que destaquen en primer terme, i que fan llur aparici\xc3\xb3 en els paisatges d'Utrillo posteriors al 1920 (abans d'aquesta data es redu\xc3\xafen a algunes siluetes min\xc3\xbascules): dues dones dempeus, cara a cara i amb el moviment capturat com en una fotografia; una parella que ha deixat el grup i s'allunya cap a la dreta, etc. Els personatges s\xc3\xb3n una barreja de dones abillades amb faldilles llargues, homes amb jaquetes blaves de treball i soldats amb uniformes de color vermell i blau. Pel que fa a la bandera, Utrillo col\xc2\xb7loc\xc3\xa0 la tricolor francesa al centre de la composici\xc3\xb3 per a cridar l'atenci\xc3\xb3 de l'espectador."